વૈશાખીના પર્વે જો પંજાબીઓ નદીકિનારે રહેતા હોય તો નદીએ સ્નાન કરવા જાય છે. સ્નાન કરીને ઘરે આવીને શીરાનો પ્રસાદ બનાવે છે. અને પછી ગુરુદ્વારા જે તે ગામ કે નગરમાં ન હોય તો પોતાના ઘરે સ્થાપિત કરેલા નાના મંદિરમાં પ્રભુને સૌના ભલા માટે પ્રાર્થના કરે છે. ધરતીનાં બે બાળ એક માનવ અને પશુ બેઉના પરિશ્રમની શક્તિથી ધરતી સુજલા સુફલા બને છે. બેય વચ્ચે ધરતીનાં ધાવણ વહેંચાયાં છે. માનવને ધાન્યરૂપે તો પશુઓને ઘાસ રૂપે પ્રાપ્ત થાય છે. એટલે જ ‘સર્વે ત્ર સુખિન સન્તુ’ સૌ સુખી બનોની ઉત્તમ ભાવના આ પર્વે ખાસ ડોકાય છે.